Komunikazzjoni mill-Kummissjoni lill-Parlament Ewropew skont it-tieni sottoparagrafu tal-Artikolu 251 (2) tat-Trattat tal-KE dwar il-pożizzjoni komuni tal-Kunsill dwar l-adozzjoni ta' proposta għal regolament tal-Parlament Ewropew u tal-Kunsill li jistabbilixxi l-proċedura għall-implimentazzjoni tar-Regolament (KE) Nru 883/2004 dwar il-koordinazzjoni tas-sistemi tas-sigurtà soċjali /* KUMM/2008/0896 finali - COD 2006/0006 */





[pic] | IL-KUMMISSJONI TAL-KOMUNITAJIET EWROPEJ | Brussell, 7.1.2009 COM(2008) 896 finali 2006/0006 (COD) KOMUNIKAZZJONI MILL-KUMMISSJONI LILL-PARLAMENT EWROPEW skont it-tieni sottoparagrafu tal-Artikolu 251 (2) tat-Trattat tal-KE dwar il-pożizzjoni komuni tal-Kunsill dwar l-adozzjoni ta' proposta għal Regolament tal-Parlament Ewropew u tal-Kunsill li jistabbilixxi l-proċedura għall-implimentazzjoni tar-Regolament (KE) Nru 883/2004 dwar il-koordinazzjoni tas-sistemi tas-sigurtà soċjali KOMUNIKAZZJONI MILL-KUMMISSJONI LILL-PARLAMENT EWROPEW skont it-tieni sottoparagrafu tal-Artikolu 251 (2) tat-Trattat tal-KE dwar il-pożizzjoni komuni tal-Kunsill dwar l-adozzjoni ta' proposta għal Regolament tal-Parlament Ewropew u tal-Kunsill li jistabbilixxi l-proċedura għall-implimentazzjoni tar-Regolament (KE) Nru 883/2004 dwar il-koordinazzjoni tas-sistemi tas-sigurtà soċjali SFOND Id-data tat-trażmissjoni tal-proposta lill-PE u lill-Kunsill (dokument COM (2006)16 finali - 2006/0006 (COD): | 31 ta’ Jannar 2006 | Data tal-opinjoni tal-Kumitat Ekonomiku u Soċjali Ewropew: | 26 ta’ Ottubru 2006 | Data tal-opinjoni tal-Parlament Ewropew, l-ewwel qari: | 9 ta' Lulju 2008 | Id-data tat-trażmissjoni tal-proposta emendata: | 15 ta’ Ottubru 2008 | Id-data tal-adozzjoni tal-pożizzjoni komuni: | 17 ta’ Diċembru 2008 | L-GĦAN TAL-PROPOSTA TAL-KUMMISSJONI L-għan tal-proposta għall-implimentazzjoni tar-Regolament hu biex ittemm il-proċess ta' modernizzazzjoni tar-regoli eżistenti f'dan il-qasam, li b'hekk tieħu post ir-Regolament[1] ta' implimentazzjoni kurrenti. B'mod partikolari, l-għan tal-proposta jimmira li jiddefinixxi l-proċeduri għall-implimentazzjoni tar-regoli stabbiliti fir-Regolament bażiku (KE) Nru 883/2004[2] għall-partijiet kollha kkonċernati (il-persuni assigurati, min iħaddimhom, l-istituzzjonijiet tas-sigurtà soċjali u l-awtoritajiet kompetenti tal-Istati Membri). Il-propostà hi bbażata fuq l-Artikoli 42 u 308 tat-Trattat tal-KE u tirrikjedi unanimità. Il-proposta ttemm il-modernizzazzjoni miksuba permezz ta' Regolament bażiku u tipprova ttejjeb il-proċeduri kurrenti billi tissimplifikhom u tiċċarahom. Il-proposta tiċċara wkoll id-drittijiet u l-obbligi tal-partijiet diversi. Fil-partijiet kollha tar-Regolament, il-proċeduri strutturati u l-proċessi l-ġodda jipprovdu għal bażi ta' kooperazzjoni mtejba bejn l-istituzzjonijiet u jippromwovu t-trasparenza u l-fiduċja reċiproka. Din il-kooperazzjoni mtejba hi appoġġjata b'sistema ġdida ta' skambju elettroniku tad-dejta bejn l-Istati Membri, li ttejjeb l-effiċjenza u l-preċiżjoni. ANALIŻI TAL-POŻIZZJONI KOMUNI 3.1 Il-pożizzjoni ġenerali dwar il-pożizzjoni komuni tal-Kunsill Il-pożizzjoni komuni tal-Kunsill taċċetta għadd ta' emendi sinifikanti proposti mill-Parlament u tinkorpora l-proposta emendata tal-Kummissjoni. Il-Kummissjoni aċċettat l-emendi kollha tal-PE, ħlief l-emendi 26 u 55. Il-valutazzjoni pożittiva tal-Kummissjoni tal-pożizzjoni komuni tal-Kunsill hi bbażata fuq monitoraġġ mill-qrib tad-dispożizzjonijiet fid-dawl tal-erba' prinċipji bażi tal-proposta tal-Kummissjoni: - organizzazzjoni aktar effettiva u kooperazzjoni aktar mill-qrib bejn l-istituzzjonijiet tas-sigurtà soċjali biex kull parti interessata tkun tista' tibbenefika mill-modernizzazzjoni tar-Regolament 883/04; - ikun issimplifikat ir-Regolament tal-implimentazzjoni; - tkun imtejba t-trasparenza tal-proċeduri finanzjarji bejn l-istituzzjonijiet u fir-rigward tal-persuni koperti mir-Regolament; - flessibbiltà u effettività fit-tfassil tar-regoli. Il-Kummissjoni tilqa' l-isforzi tal-Kunsill biex jaċċetta l-emendi tal-PE b'mod komprensiv kemm jista' jkun. Ħafna minnhom ġew aċċettati fis-sustanza. Id-differenzi li għad fadal huma dwar l-użu tal-frażijiet u t-terminoloġija minħabba l-bżonn li tkun assigurata konsistenza fir-Regolament kollu. B'riżultat tat-tul tal-proċess tan-negozjati (sitt Presidenzi) u l-kumplessità u n-numru ta' dispożizzjonijiet, saret eżaminazzjoni bir-reqqa tat-test taħt l-aħħar Presidenza. Il-Kummissjoni tapprova bis-sħiħ dan l-eżerċizzju ta' "tindif" minħabba li dan jimmira li jiżgura l-konsistenza fit-test kollu u jtejjeb iċ-ċertezza legali. Differenzi oħra jikkonċernaw aspetti tekniċi, b'mod partikolari fir-rigward tal-bżonnijiet teknoloġiċi għall-iskambju elettroniku tad-dejta. Ħafna mit-tibdiliet jirriżultaw mix-xogħol tal-esperti f'dan il-qasam, pereżempju d-definizzjoni ta' 'punt ta' kuntatt elettroniku' fl-Artikolu 1(2) (a), l-Anness IV u d-dispożizzjoni għal perjodu tranżizzjonali għall-iskambju elettroniku tad-dejta fl-Artikolu 96. Il-Kummissjoni tappoġġja dawn il-bidliet tekniċi. B'mod ġenerali, il-Kummissjoni tikkunsidra li l-maġġoranza vasta tal-modifiki li saru mill-Kunsill jikkontribwixxu għat-titjib tal-proċessi u l-proċeduri sabiex il-benefiċċji ikunu pprovduti b'mod aktar imħaffef u effiċjenti (b'mod partikolari ara l-Artikolu 2(1); L-Artikolu 3(2), l-Artikoli 3 sa 7 u l-Artikoli 16, 17, 28, 35, 44 u 90 li jittrattaw l-informazzjoni). It-tibdiliet jiċċaraw ukoll b'mod utli l-irwoli u r-responsabbiltajiet tad-diversi partijiet (ara pereżempju l-Artikolu 14 dwar l-istazzjonar tal-ħaddiema, l-Artikolu 26 dwar il-kura skedata, l-Artikolu 56 dwar il-benefiċċji tal-qgħad u l-Artikolu 88 dwar l-eżamijiet mediċi u l-kontrolli amministrattivi). Il-Kummissjoni tikkunsidra wkoll li t-test tal-pożizzjoni komuni tal-Kunsill iżomm il-bilanċ delikat bejn id-drittijiet u l-obbligi tal-individwi meta mqabbla mal-prerogattivi tal-istituzzjonijiet tas-sigurtà soċjali u l-awtoritajiet kompetenti. 3.2 L-emendi tal-Parlament Ewropew inklużi b’mod sħiħ, parzjalment jew fil-prinċipju fil-proposta emendata u inklużi b’mod sħiħ, parzjalment jew fil-prinċipju fil-pożizzjoni komuni. Il-Kunsill kien kapaċi jaċċetta 145 mill-162 emenda, inklużi b’mod sħiħ jew parzjalment fil-proposta emendata tal-Kummissjoni, li huma Nru 2, 4, 5, 7-8, 12, 14, 17-25, 27-34, 36-47, 49-54, 56-71, 73-78, 80-88, 90-107, 109-132, 134-146, 147 (l-ewwel parti), 148 (l-ewwel parti), 149, u 152-162. Il-Kunsill aċċetta wkoll, soġġetti għal abbozzar mill-ġdid, il-prinċipji li hemm wara l-emendi Nru 3 (premessa ġdida 8a), 6 u 9 (definizzjonijiet ta' 'punt ta' aċċess' u 'messaġġ elettroniku standardizzat'), 10 (referenza għal-persuni b'diżabbiltà introdotta mar-referenza għall-anzjani), 11 (regoli għal skambji bejn l-istituzzjonijiet), 15 (skambju ta' dejta personali bejn amministrazzjonijiet nazzjonali u l-protezzjoni ta' din id-dejta), 16 (regoli għal-skambji bejn il-benefiċjarji u l-istituzzjonijiet), 26 (applikazzjoni provviżorja tal-leġiżlazzjoni u l-għoti provvizorju tal-benefiċji), 28 (qbil amministrattiv bejn żewġ Stati Membri jew aktar), 48 (proċedura għall-applikazzjoni tal-Artikolu 13 tar-Regolament bażiku), 72 (data tal-iskadenza għar-risposta għat-talba għall-awtorizzazzjoni tat-trattament mediku fi Stat Membru ieħor), 97 u 98 (dispożizzjonijiet addizzjonali għall-kalkolu tal-benefiċċji). 3.3 L-emendi tal-Parlament Ewropew mhux inklużi fil-proposta emendata u mhux inklużi fil-pożizzjoni komuni tal-Kunsill - L-emenda Nru 15 (l-Artikolu 3(2)) – l-iskambju ta' dejta personali bejn amministrazzjonijiet nazzjonali u l-protezzjoni ta' din id-dejta – sa fejn ir-referenza għad-Direttiva 95/46/KE dwar l-ipproċessar tad-dejta personali u l-kontenut tal-Anness IV tar-Regolament 883/04 huma kkonċernati. - L-emenda Nru 26 (l-Artikolu 6(4)) – waqt li taqbel mal-Artikolu, il-Kunsill u l-Kummissjoni kkunsidraw li t-test għandu jkun iċċarat aktar kif stabbilit fl-Artikolu 6(5) tal-pożizzjoni komuni. - L-emenda Nru 55 (l-Artikolu 19(2)) – din l-emenda tipprovdi li ċ-ċertifikat li jiddetermina l-leġiżlazzjoni applikabbli se jindika l-pagi ddikjarati minn min iħaddem. Il-Kunsill qabel mal-opinjoni tal-Kummissjoni li din tmur lil hinn mill-informazzjoni meħtieġa għall-iskopijiet tas-sigurtà soċjali u l-għanijiet tar-Regolament. 3.4 Differenzi ewlenin bejn il-proposta emendata tal-Kummissjoni u l-pożizzjoni komuni tal-Kunsill - Skambju elettroniku tad-dejta: flimkien mal-Artikolu 4(2), il-Kunsill iċċara f’dispożizzjoni ġdida (l-Artikolu 96) l-possibbiltà għal perjodu tranżitorju għal-skambji elettroniċi tad-dejta bejn istituzzjonijiet tal-Istati Membri u stabbilixxa l-limiti tagħhom. Il-Kummissjoni tappoġġja dan il-punt minħabba li jwieġeb għall-ħtiġijiet ta' ċerti Stati Membri biex jilħqu jippreparaw ruħhom filwaqt li jassigura li t-tgawdija tal-benefiċċji tal-iskambju elettroniku ma jiġux differiti lil hinn mid-data li l-Istati Membri kollha qablu dwarha. - Konverżjoni tal-perjodi tal-assigurazzjoni: L-Artikolu 13 fih dispożizzjoni ddettaljata li tippermetti lill-Istati Membri biex jikkonvertu l-perjodu tal-assigurazzjoni espress f'unitajiet differenti għall-għanijiet ta’ aggregazzjoni. Il-proposta tal-Kummissjoni kellha l-għan li tissimplifika d-dispożizzjoni maħruġa mir-Regolament 574/72. Din kienet ibbażata fuq is-suppożizzjoni li intużaw biss ġimgħat ta' ħamest iġranet. Id-diskussjoni fil-Kunsill uriet li dan ma kienx il-każ minħabba li l-leġiżlazzjoni ta' ċerti Stati Membri għadha tippreskrivi l-kalkolu (għall-inqas għal-ċerti skemi) fuq il-bażi ta' ġimgħa ta' sitt jew sebgħa ġranet (e.ż. fil-każ ta' persuni li jaħdmu għal rashom). Għaldaqstant il-Kummissjoni taqbel li tinkludi din id-dispożizzjoni fit-test preżenti. It-tabella ta' konverżjoni tassigura li l-konverżjoni tal-perjodi ma tinvolvix telf ta' perjodi ta' assigurazzjoni. Barra minn hekk, din se tintuża bħala għodda komuni għal proċess awtomatiku ta' kalkolu, li biha jitnaqqas ir-riskju ta' żbalji. - Dati tal-iskadenzi għall-introduzzjoni u l-ħlas ta’ talbiet bejn l-Istati Membri (l-emendi 164 – 167). Il-Kunsill ikkunsidra bħala neċessarju li jestendi d-dati tal-iskadenzi proposti mill-Parlament u l-Kummissjoni għall-introduzzjoni u l-ħlas tat-talbiet u għas-soluzzjoni ta’ kwistjonijiet (12-il xhar għall-introduzzjoni tat-talbiet, 18-il xhar għall-ħlas tat-talbiet u 36 xhar għas-soluzzjoni ta’ kwistjonijiet). Ċerti Stati Membri kienu tal-opinjoni li kwalunkwe tnaqqis ta' dawn id-dati ta’ skadenzi setgħet tkun introdotta biss kemm fid-dawl tal-progress tal-esperjenza u t-teknoloġika. il-Kummissjoni taqbel ma' dan il-metodu sa ċertu punt. Il-proċedura ttejbet u issarfet fi stadji. Il-Kummissjoni tagħraf li hemm nuqqas ta' esperjenza b'din il-proċedura l-ġdida. Barra minn hekk, il-Kummissjoni taċċetta il-klawżola ta' reviżjoni introdotta fl-Artikolu 87 minħabba li x-xogħol li sar s'issa mill-Bord tal-Verifiki, li jassisti l-Kummissjoni tal-Amministrazzjoni għall-Koordinazzjoni tas-Sistemi tas-Sigurtà Soċjali, diġà ġab riżultati pożittivi. Skont dan t'hawn fuq, il-Kummissjoni tista' taċċetta t-test tal-pożizzjoni komuni tal-Kunsill. - L-Artikolu 26(6) – l-emenda 79. Il-Kummissjoni appoġġjat l-emenda tal-Parlament Ewropew dwar ir-rimborż tal-ispejjes relatati mal-ivjaġġar u l-akkommodazzjoni għall-persuna li tkun qed takkumpanja persuna b'diżabilitajiet. Madankollu, skont il-każistika tal-Qorti Ewropea tal-Ġustizzja u skont il-limiti ta' Regolament li għandu l-għan li jikkoordina u jarmonizza l-leġiżlazzjoni tas-sigurtà soċjali, il-Kummissjoni tagħraf li dan hu każ ta' leġiżlazzjoni nazzjonali. Il-pożizzjoni tal-Kunsill hi konformi mal-istat tal-liġi kurrenti dwar l-ispejjeż tal-ivvjaġġar li huma insepparabbli mit-trattament mediku tal-persuna assigurata. Il-Kummissjoni għalhekk taċċetta l-pożizzjoni komuni tal-Kunisll dwar dan il-punt. Is-sitwazzjoni ta' pazjenti b'diżabbiltà u persuni li jakkumpanjawhom (kif ukoll persuni li jakkumpanjaw tfal fir-rigward ta' spejjeż tal-ivvjaġġar u l-akkomodazzjoni tagħhom) tista' tiġi ttrattata permezz ta' strument leġiżlattiv ieħor b'bażi legali bl-għan li jqarreb il-leġiżlazzjonijiet nazzjonali. KONKLUŻJONI Il-Kummissjoni kienet attenta biex tassigura li d-drittijiet individwali jkunu miżmuma, pereżempju fl-oqsma ta' mard relatat max-xogħol, inċidenti fuq il-post tax-xogħol u benefiċċji tal-familja. Il-Kummissjoni tirrikonoxxi d-diffikultà ta' dan ix-xogħol minħabba d-diversità u l-ispeċifiċitajiet tal-leġiżlazzjoni tas-sigurtá soċjali nazzjonali ta' 27 Stat Membru. Il-Kummissjoni taqbel li ċertu ammont ta' flessibbiltà hu neċessarju fil-proċeduri, pereżempju fir-rigward tal-limiti taż-żmien. Il-Kummissjoni tenfasizza li l-ftehim biex titjieb il-kooperazzjoni bejn l-istituzzjonijiet tal-Istati Membri permezz ta' netwerk sigur u komuni għal-iskambju elettroniku ta' informazzjoni għall-għanijiet tas-sigurtà soċjali (EESSI) huwa fattur importanti tal-koordinazzjoni modernizzata taħt ir-Regolament 883/04. Il-kooperazzjoni bejn l-istituzzjonijiet tas-sigurtà soċjali dwar affarijiet finanzjarji ġiet iċċarata u strutturata b'mod aħjar. Il-Kummissjoni tikkunsidra li l-pożizzjoni komuni tal-Kunsill ittejjeb ċerti miżuri li jinsabu fil-porposta tal-Kummissjoni. B'mod partikolari, din tiċċara ċerti kriterji b'riżultat li ċerti kunċetti ewlenin stipulati fir-Regolament bażiku se jkunu implimentati b'mod aktar omoġeniku, bħad-determinazzjoni tal-leġiżlazzjoni applikabbli jew l-istazzjonar tal-ħaddiema. Dan jirrappreżenta progress għall-partijiet kollha involuti. Il-Kummissjoni tinnota wkoll li l-pożizzjoni komuni tal-Kunsill tikkunsidra bis-sħiħ il-pożizzjoni tal-Parlament Ewropew. Il-Kummissjoni tikkunisdra l-kompromess milħuq mill-Kunsill dwar is-suġġetti l-aktar sensittivi bħala bidu ta' proċess dinamiku li jippermetti lill-Istati Membri kollha biex jaqblu mal-pożizzjoni tal-Parlament Ewropew. Il-Kummissjoni tirrikonoxxi l-valur ta' dan il-proċess u se tipprova ssegwih u tikkontribwixxi għalih . Finalment, l-adozzjoni ta' dan ir-Regolament huwa prerekwiżit biex jagħmilha possibbli għar-Regolament 883/04 biex jiġi applikat fl-2010. Ir-Regolament 883/04 itejjeb id-drittijiet dwar is-sigurtà soċjali taċ-ċittadini li jeżerċitaw id-drittijiet tagħhom għal moviment ħieles. Ladarba jidħol fis-seħħ, ir-Regolament 883/04 se jkollu impatt dirett fuq il-ħajja ta' kuljum ta' miljuni ta' ċittadini tal-UE. Fid-dawl ta' dan ta' hawn fuq, il-Kummissjoni tagħti appoġġ ġenerali lill-pożizzjoni komuni tal-Kunsill. [1] Regolament tal-Kunsill (KEE) Nru 574/72 tal-21 ta' Marzu 1972 li jistabbilixxi l-proċedura għall-implimentazzjoni tar-Regolament (KEE) Nru 1408/71 dwar l-applikazzjoni ta' skemi dwar is-sigurtà soċjali għal persuni impjegati, persuni li jaħdmu għal rashom u l-familji tagħhom li jiċċaqilqu fi ħdan il-Komunità, ĠU L 74, 27.3.1972, p. 1. [2] ĠU L 166, 30.4.2004, il-verżjoni kkoreġuta ĠU L 200, 7.6.2004, p. 1.